Луис Леополдо Франко
За радостта

Превод от испански: Александър Муратов, Атанас Далчев, 1968

chitanka.info

Славословя радостта,

дъщеря на утринта,

спътница крилата:

радостта безхитростна и свята,

радостта, която свети

на смеха във водоскока

и цъфти подобно цвете

на венчето с листовцете бели

и червени на усмивката широка

или чиста блика във очите заблестели!

За да я намеря и я видя,

до самото дъно на душата

аз копах. (По-бистра е чешмата,

колкото от по-дълбоко иде.)

И в това е, мисля си, животът на земята:

„Хубава безспорно е скръбта,

но по-хубава е, казвам, брате,

радостта.“

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.